b'\n_START_ARTICLE_\nVen\xc3\xa4j\xc3\xa4n perustuslaillinen kriisi 1993\n_START_PARAGRAPH_\nVen\xc3\xa4j\xc3\xa4n vuoden 1993 perustuslaillinen kriisi alkoi 21. syyskuuta, kun Ven\xc3\xa4j\xc3\xa4n federaation presidentti Boris Jeltsin hajotti maan kansanedustajien kongressin ja korkeimman neuvoston, jotka vastustivat h\xc3\xa4nen yrityksi\xc3\xa4\xc3\xa4n vahvistaa valta-asemaansa ja ajaa talousuudistuksia. Jeltsinin syyskuun 21. m\xc3\xa4\xc3\xa4r\xc3\xa4ys rikkoi tuolloin voimassa ollutta perustuslakia. Kriisin p\xc3\xa4\xc3\xa4ttyess\xc3\xa4 15. lokakuuta h\xc3\xa4n j\xc3\xa4rjesti \xc3\xa4\xc3\xa4nestyksen uudesta perustuslaista._NEWLINE_Kansanedustajien kongressi hylk\xc3\xa4si Jeltsinin hajotusm\xc3\xa4\xc3\xa4r\xc3\xa4yksen ja poisti h\xc3\xa4net vallasta virkasyytteell\xc3\xa4. H\xc3\xa4nen varapresidenttins\xc3\xa4 Aleksandr Rutskoi asetettiin presidentinvirkaan perustuslain mukaisesti. Julkiset mielenosoitukset Jeltsini\xc3\xa4 vastaan alkoivat 28. p\xc3\xa4iv\xc3\xa4. Parlamentti linnoittautui Moskovan Valkoiseen taloon johtajiensa varapresidentti Aleksandr Rutskoin ja puhemies Ruslan Hasbulatovin johdolla. Sis\xc3\xa4ministeri\xc3\xb6n joukot saartoivat kapinalliset parlamenttitaloon katkaisten sielt\xc3\xa4 s\xc3\xa4hk\xc3\xb6t, veden ja puhelimen._NEWLINE_Seuraavalla viikolla protestit kasvoivat 2. lokakuuta joukkoprotesteihin asti, jolloin Ven\xc3\xa4j\xc3\xa4 oli sis\xc3\xa4llissodan partaalla. Ulkoa saapuneet nuoret kovaotteiset mielenosoittajat mursivat Valkoisen talon piiritysrenkaan v\xc3\xa4kivaltaa k\xc3\xa4ytt\xc3\xa4en. T\xc3\xa4m\xc3\xa4n j\xc3\xa4lkeen mielenosoittajat valtasivat pormestarin talon sek\xc3\xa4 hy\xc3\xb6kk\xc3\xa4siv\xc3\xa4t melko heikkojen sis\xc3\xa4ministeri\xc3\xb6n joukkojen puolustamaa Ostankinon TV-keskusta vastaan. Taisteluissa siell\xc3\xa4 kuoli kymmeni\xc3\xa4._NEWLINE_T\xc3\xa4ss\xc3\xa4 vaiheessa turvallisuusjoukot ja armeija asettuivat Jeltsinin puolelle. Ne saartoivat parlamenttirakennuksen ja pakottivat panssarivaunujen tulella opposition ulos. 5. lokakuuta menness\xc3\xa4 vastarinta oli kukistettu. Kymmenp\xc3\xa4iv\xc3\xa4isess\xc3\xa4 konfliktissa kuoli hallituksen arvioiden mukaan 187 ja 437 haavoittui. Ven\xc3\xa4j\xc3\xa4n parlamenttitalossa n\xc3\xa4kyi pitk\xc3\xa4n aikaa mustaa tykinlaukausten synnytt\xc3\xa4m\xc3\xa4n tulipalon j\xc3\xa4ljilt\xc3\xa4.\n_START_SECTION_\nVen\xc3\xa4j\xc3\xa4n perustuslaillisen kriisin taustaa\n_START_PARAGRAPH_\nSyksyll\xc3\xa4 1992 Jeltsin oli menett\xc3\xa4\xc3\xa4 otteensa maasta parlamentin harjoittaman painostuksen takia. Jeltsin erotti parlamenttia hillit\xc3\xa4kseen uudistusmielisen p\xc3\xa4\xc3\xa4ministeri Jegor Gaidarin, ja asetti tilalle konservatiivisemman kaasumonopolin johtaja Viktor T\xc5\xa1ernomyrdinin. Parlamentti oli aluksi mieliss\xc3\xa4\xc3\xa4n, mutta huomasi pian, ett\xc3\xa4 T\xc5\xa1ernomyrdin jatkoi tosin hidastaen Gaidarin linjaa, vaikka lupasi muuttaa nykyist\xc3\xa4 uudistuspolitiikkaa. N\xc3\xa4in uudistusmielisen hallituksen ja vanhoillisen parlamentin riita jatkui._NEWLINE_Vuonna 1993 Ven\xc3\xa4j\xc3\xa4n presidentti Boris Jeltsin p\xc3\xa4\xc3\xa4tti j\xc3\xa4tt\xc3\xa4\xc3\xa4 Neuvostoliiton aikana valitun parlamentin, korkeimman neuvoston, istumaan alkuper\xc3\xa4isen toimikautensa loppuun asti. Parlamentti vastusti t\xc3\xa4ss\xc3\xa4 asiassa Jeltsini\xc3\xa4. T\xc3\xa4m\xc3\xa4 johti siihen, ett\xc3\xa4 muun muassa varapresidentti Aleksandr Rutskoi alkoi ajaa omaa linjaansa. Parlamentissa ja hallituksessa oppositioryhmien politiikka k\xc3\xa4ytti vaatimuksiensa tukena etenkin Ven\xc3\xa4j\xc3\xa4n talousuudistusten ep\xc3\xa4onnistumista, jotka johtivat kansan k\xc3\xb6yhtymiseen._NEWLINE_Presidentin ja h\xc3\xa4nt\xc3\xa4 vastustavan parlamentin v\xc3\xa4linen valtakiista lamautti normaalin politiikan. Maata hallittiin t\xc3\xa4ll\xc3\xb6in p\xc3\xa4\xc3\xa4osin presidentti Boris Jeltsinin ja hallituksen antamilla asetuksilla. Kev\xc3\xa4ttalvella 1993 oppositio oli moneen otteeseen saamaisillaan Jeltsinin \xc3\xa4\xc3\xa4nestyksiss\xc3\xa4\xc3\xa4n tilanteeseen, jossa h\xc3\xa4nen olisi pakko erota tai k\xc3\xa4ytt\xc3\xa4\xc3\xa4 v\xc3\xa4kivaltaa. Maalis-huhtikuussa 1993 parlamentin puhemies Ruslan Hasbulatov aloitti parlamentin maratonistunnon - parlamentti kokoontui seitsem\xc3\xa4n p\xc3\xa4iv\xc3\xa4\xc3\xa4 viikossa. T\xc3\xa4ll\xc3\xa4 yritettiin v\xc3\xa4sytt\xc3\xa4\xc3\xa4 Jeltsin, jolla tiedettiin olevan fyysisi\xc3\xa4 heikkouksia._NEWLINE_Jeltsin ehdotti kansan\xc3\xa4\xc3\xa4nestyst\xc3\xa4 h\xc3\xa4nen uudistuspolitiikkansa kannatuksesta. Parlamentti suostui t\xc3\xa4h\xc3\xa4n, koska se uskoi suuren osan kansaa \xc3\xa4\xc3\xa4nest\xc3\xa4v\xc3\xa4n Jeltsini\xc3\xa4 vastaan. Kansan\xc3\xa4\xc3\xa4nestys pidettiin ja sen tulos tuki Jeltsini\xc3\xa4. Jeltsin ei vastatoimena hajottanut kansanedustajien kongressia, vaikka h\xc3\xa4nell\xc3\xa4 olisi ollut silloin siihen tilaisuus. Jeltsin uskoi yhteisty\xc3\xb6h\xc3\xb6n parlamentin opposition kanssa, mutta turhaan.  Vappuna 1993 oppositio j\xc3\xa4rjesti mellakoita Moskovassa. Kes\xc3\xa4n 1993 aikana esiintyi pieni\xc3\xa4 mellakoita Moskovassa ja Pietarissa.\n_START_SECTION_\nKriisi k\xc3\xa4rjistyy\n_START_PARAGRAPH_\nSyyskuussa 1993 Jeltsin lopulta hajotti h\xc3\xa4nt\xc3\xa4 vastustavan parlamentin. T\xc3\xa4m\xc3\xa4 tapahtui vastoin Ven\xc3\xa4j\xc3\xa4n federaation perustuslakia. Lain mukaan parlamentin puhemies Ruslan Hasbulatov olisi tullut maan presidentiksi silloin. Tiistain ja keskiviikon v\xc3\xa4lisen\xc3\xa4 y\xc3\xb6n\xc3\xa4 21. \xe2\x80\x93 22. syyskuuta 1993 kiihtynyt Ruslan Hasbulatov julisti varapresidentti Aleksandr Rutskoin presidentiksi. Rutskoi vannoi virkavalansa._NEWLINE_Korkein neuvosto ei noudattanut perustuslakia, koska se p\xc3\xa4\xc3\xa4tti erottaa Jeltsinin vajaalukuisena. T\xc3\xa4m\xc3\xa4n j\xc3\xa4lkeen Hasbulatov s\xc3\xa4\xc3\xa4d\xc3\xa4tti joukon poikkeustilalakeja, muun muassa kuolemanrangaistuksen Jeltsinin johtaman hallituksen seuraajille. Ven\xc3\xa4j\xc3\xa4n sis\xc3\xa4ministeri\xc3\xb6n turvallisuusjoukot saartoivat valkoisen parlamenttitalon. Parlamentin s\xc3\xa4hk\xc3\xb6, vesi ja puhelinyhteys katkaistiin._NEWLINE_Viikon ajan Hasbulatovin ja Rutskoin johtama parlamentti jatkoi neuvotteluja, j\xc3\xa4rjesteliv\xc3\xa4t vartiointia ja s\xc3\xa4\xc3\xa4tiv\xc3\xa4t lakeja. Alussa saartorenkaan l\xc3\xa4pi p\xc3\xa4\xc3\xa4si suuntaan ja toiseen, mutta pian se kuitenkin suljettiin. Linnoittautuneet kulkivat renkaan l\xc3\xa4pi salak\xc3\xa4yt\xc3\xa4vien ja viem\xc3\xa4rien kautta. Tuhansia kommunisteja j\xc3\xa4i piiritysrenkaan ulkopuolelle odottaen turhaan parlamenttitaloon p\xc3\xa4\xc3\xa4sy\xc3\xa4. Alussa lyhytkestoiseksi aiottuun et\xc3\xa4\xc3\xa4ll\xc3\xa4 Valkoisesta talosta alkaneeseen kommunistien mielenosoitukseen liittyi noin 1000 voimakasta nuorta miest\xc3\xa4, jotka marssivat yliopiston sijasta kohti valkoista taloa. Hyvin koulutetut mellakoijat tuhosivat busseja ja autoja sek\xc3\xa4 hakkasivat miliisej\xc3\xa4 verille. Mielenosoittajat mursivat Valkoisen talon piiritysrenkaan ajamalla kuorma-autolla piikkilangan l\xc3\xa4pi. Oppositiota kutsuttiin "punaruskeiksi", koska heiss\xc3\xa4 oli kommunistien lis\xc3\xa4ksi kansallissosialisteja. V\xc3\xa4litt\xc3\xa4j\xc3\xa4n\xc3\xa4 toiminut ortodoksisen kirkon patriarkka Aleksi II j\xc3\xa4rkyttyi pahoin alkaneista murhista ja sai syd\xc3\xa4nkohtauksen, mink\xc3\xa4 takia joutui pitk\xc3\xa4ksi aikaa sairaalahoitoon. Valkoisen talon l\xc3\xa4hell\xc3\xa4 taisteltiin vuorokauden verran._NEWLINE_Rutskoi saapui pian suurelle Valkoisen talon pohjoisparvekkeelle, ja k\xc3\xa4ski mielenosoittajia hy\xc3\xb6kk\xc3\xa4\xc3\xa4m\xc3\xa4\xc3\xa4n kohti pormestarin taloa ja Ven\xc3\xa4j\xc3\xa4n p\xc3\xa4\xc3\xa4televisioasemaa, Ostankinon televisiokeskusta. My\xc3\xb6hemmin Rutskoi kiisti ulkomaisen TV-yhti\xc3\xb6n CNN:in nauhalle saaman hy\xc3\xb6kk\xc3\xa4ysk\xc3\xa4skyn. My\xc3\xb6s Hasbulatov k\xc3\xa4ski mielenosoittajia hy\xc3\xb6kk\xc3\xa4\xc3\xa4m\xc3\xa4\xc3\xa4n, ja el\xc3\xa4kkeell\xc3\xa4 ollut kenraali Aleksandr Makashov tuli hy\xc3\xb6kk\xc3\xa4ykseen mukaan. Kapinalliset ajoivat kahdella kuorma-autolla pormestarin talon katukerroksen ikkunoista sis\xc3\xa4\xc3\xa4n, ja talo oli helpolla vallattu. Pian panssarit ja kuorma-autot l\xc3\xa4htiv\xc3\xa4t ajamaan kohti Ostankinon televisiokeskusta punaliput liehuen ja Neuvostoliiton hymni soiden. Kremlist\xc3\xa4 oli kuitenkin samaan aikaan l\xc3\xa4htenyt muutama hallituksen panssariauto puolustamaan TV-keskusta. Ostankinossa taisteltiin tunteja, ja kymmeni\xc3\xa4 kuoli. TV sammui pian sen j\xc3\xa4lkeen, kun alakerrasta oli alkanut kuulua raskaiden konekiv\xc3\xa4\xc3\xa4rien r\xc3\xa4tin\xc3\xa4\xc3\xa4. Tunnin pimennyksen j\xc3\xa4lkeen TV:n ykk\xc3\xb6skanava aloitti l\xc3\xa4hetykset salaisesta kriisistudiosta. Nyt TV:ss\xc3\xa4 n\xc3\xa4htiin muun muassa itkev\xc3\xa4 Jegor Gaidar, joka pyysi uudistusmielisi\xc3\xa4 tulemaan ihmiskilviksi Tverin kaduille kaupungintalon ymp\xc3\xa4rille panssareita vastaan. Sinne saapuikin melko pieni m\xc3\xa4\xc3\xa4r\xc3\xa4, vain muutamia tuhansia ihmisi\xc3\xa4. Moskovan keskiluokka ei pit\xc3\xa4nyt uudistuksista. Toimintakyvyt\xc3\xb6n hallitus pysyi hiljaa, ja iltap\xc3\xa4iv\xc3\xa4\xc3\xa4 kohti hallituksen edustajia alkoi saapua istuntoon. Samaan aikaan Rutskoi m\xc3\xa4\xc3\xa4r\xc3\xa4si ilmavoimat pommittamaan Kremli\xc3\xa4. Rutskoi uskoi kes\xc3\xa4n laajojen kotimaassaan tekemiens\xc3\xa4 vierailuretkien pohjalta valtakunnan asevoimien tukevan h\xc3\xa4nt\xc3\xa4._NEWLINE_Jeltsin onnistui taivuttamaan politiikkaan sekaantumaan haluttomat asevoimat puolelleen ja m\xc3\xa4\xc3\xa4r\xc3\xa4\xc3\xa4m\xc3\xa4\xc3\xa4n Moskovan l\xc3\xa4hell\xc3\xa4 majailevan Tamanin divisioonan kukistamaan kapinaa. Jeltsinin mielest\xc3\xa4 asevoimien tuli suojella kansaa v\xc3\xa4kivaltaisesti toimivia, aseita siviiliv\xc3\xa4est\xc3\xb6\xc3\xa4kin tappaakseen k\xc3\xa4ytt\xc3\xa4vi\xc3\xa4 kapinallisia vastaan. Ostankinon ammuskelu levisi my\xc3\xb6s Moskovan kaupunkiin. Jo maanantaina hieman yli puoleny\xc3\xb6n panssarit ajoivat jo piiritt\xc3\xa4m\xc3\xa4\xc3\xa4n Valkoista taloa. Aamuy\xc3\xb6ll\xc3\xa4 sadat Valkoisessa talossa olevat l\xc3\xa4htiv\xc3\xa4t sielt\xc3\xa4, mutta kapinallisten ydinjoukko j\xc3\xa4i paikoilleen. Maanantaiaamuna panssarit ampuivat tykeill\xc3\xa4 Valkoista taloa, jonka keskikerroksissa syttyikin tulipalo iltap\xc3\xa4iv\xc3\xa4ll\xc3\xa4._NEWLINE_Valkoisen talon saartajiin kuuluva "Erikoisosasto Alfa" halusi neuvotella kapinallisten kanssa, mutta er\xc3\xa4s sen valkoista lippua kantaneista upseereista kuoli kapinallisen luodista. T\xc3\xa4m\xc3\xa4 muutti Alfan johtajan mielen, ja Alfan kommandot hy\xc3\xb6kk\xc3\xa4siv\xc3\xa4t Valkoiseen taloon edeten siell\xc3\xa4 kerros kerrokselta varoen. Valkoisesta talosta tulitettiin l\xc3\xa4hitaloja, ja utelias moskovalaisyleis\xc3\xb6 seurasi tapahtumia henkens\xc3\xa4 kaupalla. Valkoinen talo paloi n\xc3\xa4ytt\xc3\xa4v\xc3\xa4n\xc3\xa4 soihtuna, ja siit\xc3\xa4 nousi taivaalle paksu savupatsas. Kapinalliset ja toimittajat piileksiv\xc3\xa4t kellareissa. Yli tuhat kapinallista nousi talosta antautuen. Antautuva Hasbulatov oli romahtaneen n\xc3\xa4k\xc3\xb6inen, Rutskoi ylimielinen. Viem\xc3\xa4rien kautta paennut fasistijohtaja Aleksandr Barka\xc5\xa1ov l\xc3\xb6ydettiin aamulla Moskovan kaduilta vaikeasti haavoittuneena, mutta p\xc3\xa4\xc3\xa4si sairaalaan ja palasi taas oppositiotoimiinsa. Kapinan takia ei rangaistu ket\xc3\xa4\xc3\xa4n, vaikka kapinan johtajat joutuivat Lefortovon vankilaan kuulusteluihin. Ket\xc3\xa4\xc3\xa4n ei syytetty yli 150 ihmisen kuolemasta. Toiset uudistusmieliset arvostelivat Jeltsini\xc3\xa4 asevoiman k\xc3\xa4yt\xc3\xb6st\xc3\xa4 Valkoista taloa vastaan.'